Kataro ir Lietuvos santykiai

Kataro ir Lietuvos santykiai – dvišaliai tarptautiniai santykiai tarp Kataro ir Lietuvos.

Diplomatiniai santykiai užmegzti 1992 m. lapkričio 25 d.

Abi šalys yra Jungtinių Tautų narės, taip pat abi 2022–2024 m. laikotarpiui buvo išrinktos į Jungtinių Tautų Žmogaus teisių tarybą.

Lietuvai atstovauja nepaprastasis ir įgaliotasis ambasadorius, reziduojantis Egipte, o Katarui atstovauja nepaprastasis ir įgaliotasis ambasadorius, reziduojantis Lenkijoje.

Santykių istorija

Kontaktai prieš užmezgant diplomatinius santykius 
1971 m. Kataras paskelbė nepriklausomybę. Yra duomenų, kad SSRS vykdytos Lietuvos okupacijos metais Kataras palaikė ryšius su Lietuvos diplomatinėmis atstovybėmis.

Santykiai po 1991 m. 
Diplomatiniai santykiai tarp dviejų valstybių užmegzti 1992 m. lapkričio 25 d.

1997–1998 m. Kataras Lietuvai buvo akreditavęs savo ambasadorių. Vis dėlto 1998–2010 m. laikotarpiu ambasadorius Lietuvai akredituotas nebuvo ir tik 2010 m. akredituotas antrasis ambasadorius. Lietuva Katarui ambasadorių akreditavo 2011 m. vasarą.

2011 m. liepos mėnesį Lietuvoje lankėsi Kataro užsienio reikalų valstybės ministras Kalidas al Atija, o rugsėjo 23 d., likus dienai iki Jungtinių Tautų Generalinės Asamblėjos, Lietuvos užsienio reikalų ministras Audronius Ažubalis Niujorke (JAV) susitiko su Kataro ministru pirmininku ir užsienio reikalų ministru šeichu Hamadu bin Džasimu bin Džaberu al Taniu bei aptarė dvišalių santykių plėtojimo perspektyvas ir ekonominių ryšių sustiprinimą.

Iki šiol yra įvykęs vienas aukščiausio lygio dvišalis Lietuvos ir Kataro vadovų susitikimas. 2012 m. balandžio 29 d. su darbo vizitu Katare lankėsi Lietuvos prezidentė Dalia Grybauskaitė, kur susitiko su Kataro Emyru šeichu Hamadu Bin Khalifu Al Thani ir kitais šalies atstovais. Vizito metu Kataro vadovams buvo pristatytas Lietuvoje statomas Klaipėdos suskystintų gamtinių dujų terminalas ir aptartos dujų tiekimo galimybės į Lietuvą. Kartu su Lietuvos prezidente Katare taip pat lankėsi energetikos ministras Arvydas Sekmokas, užsienio reikalų viceministrė Asta Skaisgirytė-Liauškienė, AB „Klaipėdos nafta" generalinis direktorius Rokas Masiulis ir suskystintų gamtinių dujų terminalo direktorius Rolandas Zukas. Su šiais klausimais susijusios derybos rugsėjo 3–4 d. vyko Kataro sostinėje Dohoje.

2014 m. birželio 10-11 d. Atėnuose (Graikija) vykusiame ES ir Arabų Lygos susitikime dalyvavo Lietuvos užsienio reikalų ministras Linas Linkevičius, renginio paraštėse susitikdamas su Kataro užsienio reikalų ministru.

2015 m. gegužės 24 d. Lietuvos užsienio reikalų viceministras Neris Germanas Kataro sostinėje Dohoje dalyvavo Europos Sąjungos ir Persijos įlankos valstybių tarybos užsienio reikalų ministrų susitikime, kurio metu pabrėžta bendradarbiavimo tarpusavyje svarba sprendžiant problemas Jemene, Libijoje, Sirijoje, Irake, tęsiant Artimųjų Rytų taikos procesą, santykiuose su Iranu ir siekiant susidoroti su globaliomis problemomis, tokiomis kaip terorizmas.

2019 m. lapkričio 7 d. Vilniuje tarp šalių įvyko pirmosios politinės konsultacijos. Delegacijoms vadovavo Lietuvos užsienio reikalų viceministras Neris Germanas ir Kataro užsienio reikalų ministerijos generalinis sekretorius dr. Ahmadas Hassanas Al-Hamadis. Konsultacijų metu pasirašytas memorandumas tarp Lietuvos ir Kataro užsienio reikalų ministerijų dėl politinių konsultacijų rengimo, aptarti dvišaliai santykiai, situacija Artimųjų Rytų ir Persijos įlankos regione.

Švietimo, mokslo ir technologiniai mainai ir kultūrinis bendradarbiavimas 
2010 m. spalio 15 d. Lietuvos užsienio reikalų ministerijoje surengtas seminaras „Persijos įlankos arabiškos šalys: daugialypė sociokultūrinė terpė“, kurio metu susirinkusiems verslininkams, keliautojams ir studentams pasakota apie Arabiškas Persijos įlankos šalis, tarp jų – Iraką.

Lietuvoje maždaug nuo 2007 m. transliuojamas Kataro TV kanalas „Al Džazira“. Del galimybės šį kanalą transliuoti Lietuvoje ir kitose Baltijos šalyse Kataro į Vilnių 2006 m. birželį atvyko ir šalies kabelinių televizijoje rengiamoje šalies kabelinių televizijų kasmetinėje konferencijoje dalyvaus „Al Džaziros“ atstovai, kurie dalyvavo rengiamoje šalies kabelinių televizijų kasmetinėje konferencijoje.

Ekonominiai santykiai 
Iki 2012 m. ekonominio bendradarbiavimo tarp Kataro ir Lietuvos beveik nebuvo. 2020 m. duomenimis, prekybos apyvarta tarp Lietuvos ir Kataro siekė 9,2 mln. eurų, o Kataras buvo 90-as pagal prekybos apimtis Lietuvos prekybos partneris.

Prekybos balanse vyrauja eksportas iš Lietuvos į Katarą.
 	
 Eksportas sudaro 5,6 mln. eurų; Kataras yra 92-as pagal prekybos apimtis eksporto partneris.
 Importas sudaro 3,6 mln. eurų; Kataras yra 71-as pagal prekybos apimtis importo partneris. Daugiausiai importuojamos prekės: plastikas ir jo gaminiai (93%), elektros įranga ir jos dalys (5%).

Tiesioginių Kataro užsienio investicijų Lietuvoje dydis nebuvo nurodytas. Savo ruožtu Lietuvos tiesioginių investicijų nebuvo.

2012 m., padrąsinti Lietuvos prezidentės vizito Katare ir ieškodama galimybių investuoti, Lietuvoje viešėjo šios šalies delegacija iš Kataro valstybinio investicinio fondo. Kadangi verslininkų vizitas trokštamo rezultato galimai nedavė, 2022 m. balandžio mėn. su buvusiu Kataro ministru pirmininku, šeichu Hamad bin Jassim bin Jaber Al-Thani susitiko Lietuvos premjerė Ingrida Šimonytė ir aptarė galimas Kataro valstybės fondo investicijas Lietuvoje.

Iki 2015 m. rengtos dvejos derybos dėl dvišalės investicijų skatinimo ir apsaugos sutarties.

Pasiuntinių ir ambasadorių sąrašas

Pasiuntiniai Lietuvai 
 1997–1998 m. Baderas Omaras al Dafa, pirmasis Kataro ambasadorius Lietuvai buvo (rezidavo Maskvoje)
 nuo 2010 m. – Mohamedas Suleimanas al Chulaifis, antrasis (rezidavo Berlyne)
 nuo 2016 m. – Achmedas Saifas Saifas Chalafas al Midadis (rezidavo Berlyne)
 nuo 2021 m. – Abdula Rahmanas Fachru (reziduoja Varšuvoje)

Pasiuntiniai Katarui 
 2011–2015 m. – Dainius Junevičius, pirmasis Lietuvos ambasadorius Katarui (rezidavo Kaire)
 2016–2021 m. – Arvydas Daunoravičius (rezidavo Kaire)

Literatūra

Šaltiniai

Nuorodos 
 Kataras | Dvišaliai ekonominiai ryšiai su užsienio šalimis | Prekybiniai ekonominiai santykiai | Ekonominė diplomatija | Lietuvos Respublikos užsienio reikalų ministerija (urm.lt) 
 Kataras | Dvišalis bendradarbiavimas | Lietuva regione ir pasaulyje | Užsienio politika | Lietuvos Respublikos užsienio reikalų ministerija (urm.lt) 

Lietuvos diplomatiniai santykiai
Kataro užsienio politika